Ħarsa lejn l-aktar punti saljenti mir-rapport tal-Awditur ippubblikat din il-ġimgħa dwar il-proġett ta’ bini tal-Isptar Mater Dei... L-Isptar Mater Dei, kif wara kollox kien imlaqqam mal-bini u t-tlestija tiegħu, huwa verament wieħed ‘state of the art’. Imma minkejja t-titjib qawwi, kemm fid-dehra, fil-kumdità u anke fis-servizzi, il-mixja għall-bini tiegħu kienet waħda mimlija tgerfix, taħwid u issa skont l-Uffiċċju Nazzjonali tal-Verifika (NAO) u allura skont l-Awditur Ġenerali, dokumentazzjoni nieqsa. Fir-rapport tiegħu l-Awditur wasal għal konklużjoni xejn sabiħa dwar il-Fondazzjoni għas-Servizzi Mediċi (FMS) li kienet responsabbli mill-eżekuzzjoni kollha tal-proġett. Tant li fil-konklużjonijiet tar-rapport ‘Investigation of the Mater Dei Hospital Project’ hu jgħid hekk; ‘l-Uffiċċju huwa tal-fehma li n-nuqqas min-naħa tal-Fondazzjoni li tipprovdi din l-informazzjoni bażika hija turija ċara ta’ falliment istituzzjonali u negliġenza serja fl-amministrazzjoni ta’ fondi pubbliċi. Barra minn hekk, audit trail mhux adegwat u nieqes mill-kredibilità inaqqas sew il-livell ta’ responsabbilità, trasparenza, ġustizzja u governanza mistennija fi proġett nazzjonali bħal dan." Imma xi jgħid eżatt ir-rapport ta’ kważi 80 paġna? L-ILLUM tat ħarsa lejn dak kollu li qal l-NAO u hawnhekk qed jirriproduċi lista tal-aktar punti u kwistjonijiet importanti u pertinenti f’dan ir-rapport.